निगम की गाड़ियों को डीजल तभी, जब चालू रहेगा मीटर
नगर निगम के वाहनों में डीजल घोटाले के संकेत मिले हैं। हर महीने लाखों रुपए का डीजल व पेट्रोल खर्च हो रहा है। इसकी मानीटरिंग नहीं की जा रही है। डीजल व पेट्रोल पर बेतहाशा खर्च को देखते हुए कमिश्नर ने नया फरमान जारी किया है। अब गाड़ियों का माइलो मीटर बंद रहने पर डीजल नहीं दिया जाएगा। यही नहीं माइलो मीटर नहीं सुधरने पर अधिकारियों से जवाब तलब किया जाएगा।
नगर निगम के 300 से ज्यादा वाहन चल रहे हैं। इनमें अधिकारियों के अलावा सफाई में लगे छोटे-बड़े वाहन, जेसीबी, थ्रीडी व स्वीपिंग मशीन शामिल हैं। अधिकारियों व अन्य कार्यों में लगे वाहनों में कितना डीजल व पेट्रोल भरवाया जाता है, इसकी मानीटरिंग नहीं होती। वाहनों को डीजल-पेट्रोल के लिए पर्ची जोन कार्यालयों से मिलती है। एक अधिकारी कितना ईंधन खर्च कर सकता है, इसकी लिमिट भी तय नहीं है। यही कारण है कि कई वाहनों को ड्यूटी के अलावा निजी उपयोग करने की भी शिकायत है। कमिश्नर रजत बंसल ने बुधवार को जारी आदेश में कहा है कि अब निगम की गाड़ियों का माइलो मीटर से नापकर ही डीजल दिया जाएगा। जिन गाड़ियों का माइलो मीटर खराब है, उसे तत्काल सुधारने को कहा गया है। इसके लिए एक सप्ताह की मोहलत दी गई है। उसके बाद मीटर बंद मिला तो डीजल नहीं भरे जाएंगे। इसके लिए पेट्रोल पंप संचालक को भी सूचित कर दिया गया है। बंसल ने टिकरापारा स्थित मोटर वर्कशॉप का निरीक्षण किया।
उन्होंने कहा कि अगर कोई अधिकारी जानबूझ कर मीटर ठीक नहीं करवा रहा है तो उसकी सूचना सीधे उन्हें दें। ऐसे लापरवाह अधिकारियों व कर्मचारियों के खिलाफ कार्रवाई की जाएगी
धुलाई के लिए फिल्टर प्लांट का वेस्टेज पानी का उपयोग
अब गाड़ियों की धुलाई के लिए फिल्टर प्लांट का वेस्टेज पानी का उपयोग किया जाएगा। इसके लिए जोन छह कमिश्नर जीएस क्षत्री को मोटर वर्कशॉप परिसर में टंकी बनाने को कहा है। फिल्टर प्लांट में हर दिन करीब एक एमएलडी पानी बह जाता है। वेस्ट वाटर ट्रीटमेंट प्लांट नहीं लगने के कारण ऐसा हो रहा है।
hin_Deva hin_Deva hin_Deva hin_Deva hin_Deva hin_Deva